
Lugupeetav Marko Unt
Riigi Kaitseinvesteeringute Keskus
Järve tn 34a, 11314 Tallinn 
16. september 2026. a.


MÄRGUKIRI LEPINGU VAHETÄHTAJA MUUTMISE VAJADUSE KOHTA


Riigi Kaitseinvesteeringute Keskus (Tellija) ja Mapri Ehitus OÜ (Töövõtja) on sõlminud 13. augustil 2026. a. Töövõtulepingu  nr 3-6/26/496 (Leping), millega Töövõtja kohustub teostama Reedo linnaku laienduse ja Tehumardi linnaku universaalhalli projekteerimise ja ehitustööd. 

Lepingu  täitmise tähtaeg on vastavalt Lepingu p 3.4-le 31.01.2028, mille hulka kuuluvad tellijaga kooskõlastuse ajad, kusjuures kinni tuleb pidada vahetähtaegadest: 
· 3.4.1. Tööprojekt koostatud ja tellijale esitatud hiljemalt 28.02.2027. 
· 3.4.2. Reedo linnaku tee ja parklate katendite ehitus (va kasarmu ümbrus) valmis hiljemalt 30.09.2026. 
· 3.4.3. Tehumardi universaalhall valmis hiljemalt 30.06.2027. 

Lepingu p 8 alusel on Töövõtjal õigus taotleda Lepingu muutmist. Lepingu p 8.6. alampunktide 8.6.1, 8.6.2, 8.6.4 ja 8.6.5 kohaselt on võivad Pooled kokku leppida Lisas 3 toodud detailse ajagraafiku muudatustes, sh tähtaegade ning lõpptähtaja pikendamistes ning lepingu p 8.7 alusel Lepingu tasu muutmises: 
8.6.1 Vääramatu jõu asjaolude ilmnemisel. Vääramatu jõud on asjaolu, mida Töövõtja ei saanud mõjutada ja mõistlikkuse põhimõttest lähtudes ei saanud temalt oodata, et ta Lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
8.6.2. Kui muudatuste tegemise vajadus on põhjustatud Tellija ebaõigetest juhistest või korraldustest või Tellija vajadused on muutunud.
8.6.4. Kui muudatused on põhjustatud vajadusest muuta ehitusprojekti. Enne muudetud projektikohaste töödega alustamist peab töövõtja välja selgitama muudatuste mõju lepingu tähtajale ja hinnale ja tegema tellijale vastava kulude arvestuse. 
8.6.5. Kui tellija antavad kooskõlastused on kokkulepitust pikemad s.h kui Tellija  või lõppkasutaja muudavad esialgset lahendust ja sellest tulenevalt ei saa Töövõtja Lepingut tähtaegselt täita.

Lepingu täitmise käigus on ilmnenud asjaolud, millest tulenevalt on selgunud et lepingu punktis 3.4.2 märgitud vahetähtaeg ei ole enam reaalselt teostatav ning Töövõtja osutunud taotleda lepingu punktis 3.4.2 sätestatud vahetähtaja pikendamist:

1. Hankeprotsess ja Lepingu sõlmimine kestsid loodetust kauem. Esialgne pakkumise esitamise tähtaeg oli 19.06.2026. Tellija pikendas hanke läbiviimise tähtaega kuni 09.07.2026 (+20 päeva). Otsus Töövõtja edukaks tunnistamise kohta tuli alles 29.07.2026 (+20 päeva) kuid Lepingu tähtajad jäid muutmata ning lepingu sõlmimiseni jõuti 13.08.2026. Seega läks kaduma hinnanguliselt suveperioodil vähemalt üks kuu kallist aega ning sel ajaperioodil puudus Töövõtjal võimalus Lepingu tingimusi ning tähtaegu muuta. 

2. Töövõtja alustas tööprotsessiga koheselt peale Lepingu sõlmimist, aga paraku on käesolevaks hetkeks jõudnud tõdemuseni, et 1,5 kuud on alates Lepingu sõlmimisest kuni vahetähtaja lõpuni käesoleva töölõigu lahendamiseks selgelt liialt lühike aeg, sest Selle aja jooksul on vaja muuhulgas teostada alljärgnevad tegevused:
· Projekteerijatele juurdepääsulubade taotlemine ning ärikokkulepete sõlmimine 
· Lahenduse projekteerimine ja kooskõlastamine Tellijaga.
· Ehitushangete läbiviimine, töövõtjate kooskõlastamine Tellijaga, ärikokkulepete sõlmimine  ning juurdepääsulubade taotlemine.
· Toimiva valvega pääsla rajamine territooriumi lõunaküljele, et tagada ehitustehnikale peapääslast sõltumatu juurdepääs.
· Ehitustööde teostamine, mis sisaldab ligi 20 000 m2 suurusel platsil pinnasetöid ning ligi 8000m2 suurusel alal betoneerimistöid (sh ka õlipüüduri hankimist ja paigaldamist). 
3. Juba hanke ajal juhiti 15.06.2026 tähelepanu p 3.4.2 sätestatud töölõigu kriitilisele vahetähtajale, mille tulemusena täpsustas küll Tellija töömahtu (valmis peab olema AB3 plats) kuid jättis tähtajad muutmata. 

Töövõtja peab oluliseks saavutada kvaliteetne lõpptulemus ja kasutada selleks töövõtjaid, kes on end juba ka varasemalt Tellija objektidel tõestanud. Käesolevaks hetkeks oleme projekteerinud valmis AB3 platsi lahenduse, sõlminud töövõtjatega ärikokkulepped ja alustanud 37. nädalal pinnasetöödega. Platsi betoneerimistöödega alustatakse 39. nädalal. Eeldatav betoonitööde teostamise aeg on kokku 4 nädalat kuid tuleb arvestada ka sügisesi ilmastikutingimusi (vihmaga ei saa betoonivalu teostada). 

Töövõtja teeb vastavalt Lepingu punktidele 8.5 ja 8.6 eelpool nimetatud asjaolude koosmõju, ilmastikutingimusi ning territooriumil osaliselt piiratud liikumis- ja ehitustingimusi arvestades ettepaneku pikendada Lepingu punktis 3.4.2 nimetatud vahetähtaega kuni 31.10.2026.

Ootame Teie tagasisidet vastavalt lepingu p 8.2-le hiljemalt 30.09.2026.


Lugupidamisega

(allkirjastatud digitaalselt)

Priit Paulus
Projektijuht

